Захуагъэмрэ пэжыгъэмрэ зи гъуэгугъэлъагъуэ
Налшык дэт «Печатный двор» тхылъ тедзапIэм иджыблагъэ къыщыдэкIащ Шэджэм районым и цIыху пажэхэм ятеухуа тхыгъэ зэмылIэужьыгъуэхэр зэрыт тхылъ купщIафIэ. «Слава боевая, Слава трудовая, или Лучшие люди Чегемского района» фIэщыгъэр зиIэ лэжьыгъэр зи къалэмыпэм къыпыкIар Къэбэрдей-Балъкъэрым и журналист нэхъыжь-хэм ящыщ Мэрем Задин Мэтан и къуэрщ.
Тхылъым пэублэ псалъэ хуитхащ КъБР-м и Журналистхэм я зэгухьэныгъэм и тхьэмадэ, тхакIуэ цIэрыIуэ Мэзыхьэ Борис. Абы зэрыжиIэмкIэ, Мэремым игъэхьэзыру дунейм къытехьа тхылъымкIэ нэсу щыгъуазэ зыхуэпщIыфынущ Шэджэм районым и тхыдэм и мызакъуэу, ди республикэм зауэ нэужьым къикIуа гъуэгуанэм. Авторым къыдэкIыгъуэм щызэхуихьэсыжащ езыр журналистикэм зэрыхэт илъэс 60-м нэсым зытетхыхьауэ щыта цIыху цIэрыIуэхэм, къэхъукъащIэ купщIафIэхэм ятеухуа статьяхэр, очеркхэр, репортажхэр, зарисовкэхэр, н. къ. А тхыгъэхэм ящыщ дэтхэнэри бзэ дахэкIэ, къулейкIэ гъэнщIащи, удамыхьэхынкIэ Iэмал иIэкъым. Апхуэдэ къалэм гъэбзэкIэр журналист нэсым и лэжьэкIэ мардэщ.
Мэремым и тхылъыщIэм къыщыбгъуэтынущ щIыналъэ тхыдэм зи лъэужь къыщызыгъэна жылагъуэ-политикэ лэжьакIуэшхуэхэм, районым и егъэджэныгъэ, медицинэ, щэнхабзэ IэнатIэхэм я зыужьыныгъэм хэлъхьэныгъэ ин хуэзыщIа цIыху псэ хьэлэлхэм, Хэку зауэшхуэм и ветеранхэм я гъащIэм, Iуэху зехьэкIэ пэрытым, ныбжьэгъугъэм, пэжыгъэм ятеухуа тхыгъэхэр. Апхуэдэхэм ящыщщ Къылышбий СулътIанбэч («Семь лет у руля Кабарды и Балкарии»), Ахъуэхъу Аслъэнбий («Незаурядная личность»), Шортей Хьэбас («Наставник хлеборобов»), Наурыз Мамышэ («Вдохновитель воинов на бесстрашные подвиги»), Пщыбий Хъанджэрий («Служил Нартану»), Хьэбил Аллэ («Книги — её стихия») сымэ, нэгъуэщI цIыху пэрытхэми ятеухуахэр.
Зи творческэ къалэмыр мыубзэщхъу журналист IэкIуэлъакIуэр, зауэмрэ лэжьыгъэмрэ я ветераныр иджыри жыджэру пэрытщ и IэнатIэм. Абы ноби хузэфIокI тхыгъэ купщIафIэхэр ди пащхьэ кърилъхьэн, езым и еплъыкIэхэр игъэнаIуэу, захуагъэмрэ пэжымрэ дапщэщи я телъхьэу.
ЖЫЛАСЭ Маритэ.
